钦定古今图书集成/明伦汇编/官常典/第743卷 > 鲁绍宗
## 钦定古今图书集成/明伦汇编/官常典/第743卷 > 鲁绍宗

按《平远县志》：“绍宗，邑人。初为掾吏，慷慨有大节。崇祯
戊辰，知县金一鳌莅任，流寇猝至，檄绍宗往招抚苏
俊等降之。又御贼于下坝等处，斩获贼数十，给把总
衔。督乡兵斩贼首黎二总等。一鳌上其功于虔抚洪
瞻祖，授石正营把总。奉剿坝头、梅子畬、铁山嶂等处，
斩首二百馀，生擒余汝器、岐眉总等贼四名。又密擒”
叛抚贼苏俊等，斩级百馀。巡道谢琏多其功，赏赉有
加。时九连山贼犯境，绍宗斩贼首谢九功，又生擒谢
一善等八十馀名，辎重器械不计。是时三省具疏合
荐授守备。崇祯二年，流贼吴日舜、谢学能等复行劫
掠长乐界，又贼刘喇梨、千斤拔等寇大埔、连山等处，
绍宗先登，擒获最多。又进剿梨树坪、塘坪二处，擒获
徐阿等。绍宗数年身历行间，所至有功，邑人赖之。崇
祯三年，流贼又至，绍宗易之，即单骑入贼中，迨溃围
出，坠马，马逸，绍宗步战相接，死之。当事甚为伤悼，平
邑为置祭田，付子孙祀之。